Evrópumeistararnir í liði Bayern München eiga á brattann að sækja í Meistaradeild Evrópu í fótbolta eftir tap gegn París Saint Germain í 8-liða úrslitum í gærkvöld. Liðin mætast á ný á þriðjudagskvöld.
Snjó kyngdi niður á Allianz-leikvanginn í München í gærkvöld þegar gestirnir frá París komust í 2-0 með mörkum frá Kylian Mbappe og Marquinhos eftir innan við hálftíma leik. Eric Maxim Choupo-Moting, fyrrverandi leikmaður PSG, lagaði stöðuna fyrir Bayern seint í fyrri hálfleik og Thomas Müller jafnaði metin á 60. mínútu.
Mbappe var svo aftur á ferðinni á 68. mínútu þegar hann skoraði það sem reyndist sigurmark PSG og lokatölur 3-2 fyrir gestina. Liðin mætast í seinni leiknum í París á þriðjudag en liðið sem hefur betur samanlagt kemst í undanúrslit Meistaradeildarinnar. Bayern vann keppninna á síðasta ári, eftir að hafa lagt Parísarliðið að velli í úrslitum. Í hinum leik gærkvöldsins í 8-liða úrslitum keppninnar vann Chelsea 2-0 sigur á Porto. Mason Mount og Ben Chilwell skoruðu mörk leiksins. Átta lið úrslit Evrópudeildar karla hefjast í kvöld. Ajax tekur á móti Roma. Arsenal og Slavía Prag eigast við. Dinamo Zagreb og Villareal leiða saman garpa sína og Granada fær Manchester United í heimsókn.
Fyrsta risamót karlkylfinga í golfi þetta almanaksárið hefst í dag þegar keppni á Mastersmótinu fer af stað. Mótið er eitt fjögurra risamót ársins á PGA mótaröðinni í golfi og ásamt Opna breska meistaramótinu það mót sem flestum kylfingum dreymir um að vinna. Bandaríska sjónvarpsstöðin ESPN fékk golfsérfræðinga sína til að spá í spilin fyrir mótið. Flestir þeirra telja Justin Thomas sigurstranglegastan en Jordan Spieth þykir einnig líklegur. Þá var Dustin Johnson sem vann mótið á síðasta ári einnig nefndur til sögunnar sem líklegur sigurvegari í ár.
Evrópumeistararnir í liði Bayern München eiga á brattann að sækja í Meistaradeild Evrópu í fótbolta eftir tap gegn PSG í 8-liða úrslitum í gærkvöld